Maurice Carpede is getroud! | Netwerk24
Maurice Carpede is getroud!
Deur Brümilda Swartbooi 06 November 2019 16:04
Maurice Carpede, TV-persoonlikheid en omroeper van Smile 90.4 FM, het die naweek getrou met 'n vrou wat hy op Tinder ontmoet het.
Maurice en Amanda Carpede op hul troue. Foto: Instagram/Maurice Carpede
Netwerk24Foto: Instagram/Maurice Carpede
Die afgelope Saterdag was nie net spesiaal vir alle Springbok-ondersteuners nie, maar veral vir Carpede (52) en sy bruid, Amanda (44), wat in Somerset-Wes getrou het.
Maurice sê dit was 'n intieme troue met 110 gaste.
"Ons vriende en familielede het die dag saam met ons geniet. Daar was baie mooi oomblikke. Een wat die gaste beslis sal onthou was toe Amanda op pad na die kansel rondom 'n dam gestap het waar daar 'n paar eende saam geswem het soos sy loop," sê Carpede.
Amanda en Maurice was vir sowat vyf jaar saam voordat hulle besluit het om te trou.
"Ons het mekaar op Tinder ontmoet toe ek pas in Kaapstad aangekom het. Die res is geskiedenis," sê hy.
Amanda is bekend vir haar blog oor 'n natuurlike haarstyl wat syself ook met trots dra.
Carpede is bekend vir sy veelsydigheid in die vermaaklikheidsbedryf. Hy vertolk die karakter Waanie in die kykNET-sepie Arendsvlei, en was voorheen 'n platejoggie by Jacaranda 94.2 en 'n aanbieder op Pasella, Sweepslag en Kwêla.
Hy het in 'n inskrywing op Instagram gesê sy bruid het sy hart gesteel.
Hy beskryf Amanda as 'n ongelooflike mens. "Sy het 'n mooi hart en siel. Sy gaan altyd uit haar pad vir ander mense. Dis hoekom ek so lief is vir haar."
Die Carpede-egpaar het in Somerset-Wes getrou. Foto: Instagram/Maurice Carpede
Smile 90.4 FM se gelukwensing aan Maurice Carpede en sy vrou, Amanda. Foto: Twitter
Hulle was albei Maandag weer terug by die werk en Carpede sê hulle sal dalk later op wittebrood gaan.
"Sy het weer die afgelope Saterdag my hart gesteel. Ek is lief vir jou mev. Carpede," lui sy inskrywing op Instagram.
Op Twitter skryf Smile 90.4 FM: "Baie geluk aan Smile se omroeper, Maurice, en sy bruid ons gunsteling-guru van 'n natuurlike haarstyl, wat die naweek die knoop deurgehaak het. Ons wens julle 'n leeftyd van geluk en liefde toe."
A huge CONGRATULATIONS to the Smile Drive's @mauricecarpede who tied the knot this weekend to our favourite natural hair guru @capetowncurly ?? We wish you a lifetime of love and happiness, from all at Smile 904FM! ????????: Dewald Kirsten Photography pic.twitter.com/qX8IYVTp5r